ชาวอเมริกัน ส่งมอบโบราณวัตถุศิลปะบ้านเชียงอายุหลายพันปีคืนไทย 12 รายการ  ขณะที่การติดตามทับหลังปราสาทหนองหงส์และเขาโล้น คาดว่าจะได้คืนเร็วๆ นี้
นายวีระ โรจน์พจนรัตน์ รัฐมนตรีว่าการกระทรวงวัฒนธรรม เปิดเผยผลการประชุมคณะกรรมการติดตามโบราณวัตถุของไทยในต่างประเทศกลับคืนสู่ประเทศไทย ว่า ที่ประชุมได้รับทราบกรณี นางแคทรีน เอเยอร์แมนนิกซ์ ชาวอเมริกัน แจ้งส่งโบราณวัตถุยุคก่อนประวัติศาสตร์วัฒนธรรมบ้านเชียงคืนให้แก่ประเทศไทย 12 รายการ ซึ่งส่วนใหญ่เป็นภาชนะดินเผาอายุหลายพันปี อาทิ ภาชนะดินเผาสีดำอายุราว 4,300  ปี ภาชนะดินเผาลายขูดขีดผสมการระบายสีแดงอายุ 3,000 ปี  ลูกกลิ้งดินเผา สมัยปลายราว 2,300 ปี  และกำไลสำริด ล่าสุดจัดเก็บไว้ที่กระทรวงการต่างประเทศ คาดว่า กรมศิลปากรจะเข้าไปตรวจสอบในสัปดาห์หน้าก่อนจะนำมาจัดแสดงให้ประชาชนได้ชม ส่วนการติดตามทับหลังปราสาทหนองหงส์ จังหวัดบุรีรัมย์ และทับหลังปราสาทเขาโล้น จังหวัดสระแก้ว ซึ่งจัดแสดงในพิพิธภัณฑ์รัฐแคลิฟอร์เนีย สหรัฐอเมริกานั้น ล่าสุดสหรัฐอเมริกาได้ตั้งอัยการตรวจสอบหลักฐานต่างๆ แล้วและไม่นำโบราณวัตถุทั้ง 2 ชิ้น ไปจัดแสดงยังพิพิธภัณฑ์แล้ว คาดว่าจะส่งคืนให้แก่ไทยเร็วๆ นี้
 


นอกจากนี้ ที่ประชุมยังมีมติเห็นชอบให้ติดตามโบราณวัตถุเพิ่มอีก 9 รายการในสหรัฐอเมริกา ที่คาดว่าจะมีแหล่งกำเนิดในไทยและนำออกไปโดยมิชอบ โดยให้กรมศิลปากรทำหนังสือถึงสำนักงานสืบสวนความมั่นคงแห่งมาตุภูมิ สหรัฐอเมริกาเพื่อส่งคืนไทย อาทิ พระโพธิสัตว์ไมเตรยะ สำริด ศิลปะลพบุรี พระพุทธรูปยืนปางแสดงธรรม  ส่วนผลการตรวจสอบโบราณวัตถุพิพิธภัณฑ์ศิลปะโฮโนลูลู 17 รายการ สรุปผลยืนยันว่ามีแหล่งกำเนิดในไทย14 รายการ และได้ทยอยส่งข้อมูลให้สหรัฐอเมริกาผ่านกระทรวงการต่างประเทศ เพื่อเป็นข้อมูลขอคืนแล้ว